Deur De Villiers Hauptfleisch, Bellville 07 Julie 2021 00:02
Daar mag geargumenteer word dat hierdie mense dit alles oor hulself gebring het deur hulle te vestig op laagliggende grond wat nie geskik is vir bewoning nie en sonder twyfel oorstroom sal word in die nat wintermaande hier in die Kaap. Dit bly egter onmenslik om hulle aan hul eie lot oor te laat sonder om enige hulp aan te bied.
Is ons wat veel beter daaraan toe is nie moreel verplig om hierdie mense by te staan nie, al is dit net deurdat ons belastingbydraes deels daarvoor aangewend word? Is dit nie moontlik vir die Wes-Kaapse regering of metro om elders tydelik op 'n hoër, oop terrein grond beskikbaar te stel waarheen hierdie mense hul huise kan verskuif nie?
Die Wes-Kaapse regering kan ook moontlik die nodige vervoer (vragmotors) verskaf waarmee die plakkershut-materiaal vervoer kan word. Die afbreek en herbou van die hutte kan deur die mense self gedoen word om koste te bespaar.
Indien moontlik moet 'n geskikte permanente terrein bekom word sodat dit nie nodig sal wees om die mense weer ná die winter te verskuif nie. Hopelik is daar wel sulke grond beskikbaar.
Ek weet nie hoe omvangryk of wyd hierdie probleem strek nie en, indien hierdie voorstel nie prakties uitvoerbaar is nie, sal die DA 'n ander plan moet maak om hierdie mense te help – 'n munisipale verkiesing lê immers voor!